'รีโซลูชั่น'ใจถึงพึ่งได้ ให้กู้ลูกค้าติดบัญชีดำ
รีโซลูชั่น เวย์ ตั้งเป้าหมายปล่อยกู้ลูกหนี้บัญชีดำเพิ่ม 1.5 เท่า แตะ 400 ล้านบาท
6 ม.ค. 2558

รีโซลูชั่น เวย์ ตั้งเป้าหมายปล่อยกู้ลูกหนี้บัญชีดำเพิ่ม 1.5 เท่า แตะ 400 ล้านบาท
นายประชา ชัยสุวรรณ ประธานบริหาร บริษัท รีโซลูชั่น เวย์ เปิดเผยว่า ในปี 2558 บริษัทตั้งเป้าหมายการปล่อยสินเชื่อเพื่อการแก้ไขปัญหาหนี้ที่มีปัญหา (รีไฟแนนซ์) ให้ได้ 400-500 ล้านบาท หรือประมาณ 30-40 ล้านบาท/เดือน เพิ่มขึ้นกว่า 1-1.5 เท่า จากปี 2557
ทั้งนี้ บริษัทจะเน้นการให้สินเชื่อลูกหนี้ที่เป็นหนี้ด้อยคุณภาพ (เอ็นพีแอล) มีปัญหาการค้างชำระหนี้ ติดเครดิตบูโร และกลุ่มลูกค้าที่ถูกสถาบันการเงินฟ้องร้องดำเนินคดีแล้ว หรือถูกอายัดสินทรัพย์ บังคับคดีแล้ว รวมทั้งลูกหนี้ที่สถาบันการเงินไม่ปล่อยสินเชื่อให้ ซึ่งเป็นคนละกลุ่มกับธนาคารออมสินและธนาคารอิสลามแห่งประเทศไทย (ไอแบงก์) ที่มีโครงการสินเชื่อเพื่อการปรับโครงสร้างหนี้บัตรเครดิต
“การที่บริษัทให้สินเชื่อกับลูกค้าเอ็นพีแอลของสถาบันการเงินเท่านั้น โดยไม่มีบริการการให้สินเชื่อกับลูกค้าปกติ เพราะลูกค้าปกติสามารถที่จะขอสินเชื่อจากสถาบันการเงินอื่นๆ ได้อยู่แล้ว” นายประชา กล่าว
สำหรับการปล่อยกู้ลูกค้ากลุ่มเอ็นพีแอลเพื่อรีไฟแนนซ์นั้น บริษัทจะปล่อยสินเชื่อรายได้ 2-3 แสนบาท ระยะเวลาผ่อนชำระหนี้ประมาณ 5 ปี  ดอกเบี้ยเงินกู้ 15-28% เพื่อให้ลูกค้านำเงินไปชำระหนี้กับสถาบันการเงินในระบบเท่านั้น  
นายประชา กล่าวว่า แม้ในอนาคตจะมีนาโนไฟแนนซ์เกิดขึ้น แต่ก็ไม่ใช่คู่แข่งของเราเพราะเป็นลูกค้าคนละกลุ่ม